Nuuskommentaar: Afkophoenders op loop in SAArgieffoto Daar gaan selde of ooit ŉ dag verby in hierdie land waar die ANC en sy leiers of kornuite nie op ŉ naragtige wyse toon dat die land regeer word op ŉ manier wat aan ŉ span afkophoenders herinner nie. Hoenders waarvan die kop afgekap is kan nogal aardige manewales maak. Wat gister egter besonders maak, is dat die ANC in sy poging om te beredder, net nog dieper in die gemors trap. Afkophoenders beland in die pot, maar die ANC probeer verbete wal gooi en soveel as moontlik plek op die soustrein vir uitverkorenes verseker – wat die afkophoenders insluit. Soos met elke verkiesing, besoek ANC-ringkoppe agtergeblewe gemeenskappe en hoor “belangstellend” die mense se griewe en probleme aan, net om weer te verseker dat dit dié keer gaan aandag geniet. Die leerkurwe vir die suksesvolle bedryf van ŉ grondwetlike demokrasie is gans te stadig onder die leiding van Zuma – indien daar hoegenaamd van ‘n leerkurwe gepraat kan word as vordering en agteruitgang teen mekaar gemeet word. Die harde oordele wat die Amerikaanse ambassadeur in Suid-Afrika, Michael Froman, in ŉ verslag uitspreek oor veral die regering, is onrusbarend teen die agtergrond van toekomstige kredietgraderings. Die verslag staan teen die agtergrond van die AGOA-ooreenkoms, waarby Suid-Afrika ook enorme handelsvoordele vir handel met die VSA geniet. Onder die knelpunte wat Froman uitlig, is wydverspreide korrupsie in SA (na jare se versekerings dat dit vasgevat word), onvoldoende immigrasiebeheer, hoë vlakke van geweld teen vroue en kinders, die ongelyke standaarde tussen skole, ŉ ondeursigtige tenderproses en swak polisiewerk. Met soveel teenspoed, was gister nie ŉ goeie dag vir Suid-Afrika nie. Ongelukkig het dit te veel die norm geword.